**מילים  לשבת**

**שער הנגב - ערב שבת, ה' בכסלו תשע"א, 12 בנובמבר 2010**

**שלום לחברות ולחברים,**

**דין מאה**

אצל חלק מאיתנו, שמחת אירועי המאה לקבוץ לא מסתדרת עם דכדוך נטישת דרך הראשונים.

ואני מבקש לטפוח על שכם המבכים, לעודד אותם ולהבטיח להם, שלמרות שרבים מבין הקיבוצניקים של המאה העשרים ואחת לא יודעים מהי לינה משותפת, אין להם תקציב שווה, הם אינם בוחלים בעובדים שכירים והם אולי מחזיקים ברכב פרטי, הרי שלא אבדה התקווה לקיים בקבוצים דרך חיים שמייחדת אותנו באופן בהיר מהחלופות העירוניות. למרות כל הספירלות והסלטו מורטלה שבצענו בדור האחרון, הנה הישוב הבודד, המועצה האזורית והתנועה הקיבוצית עוסקים ללא הרף בשאלות יסוד שהיו לפנינו ויישארו אחרינו – כיצד לחזק את מימדי השיתופיות, הקהילתיות והאחריות החברתית מבלי להיתפס לפתטיות ולאיבוד רלוונטיות. יתרה מזאת, אנחנו מוצאים בני ברית ערכיים לדרך, לא תאמינו, גם מקרב ממלאי תפקיד במגזר הציבורי, במגזר העסקי וב"מגזר השלישי". חג שמח, קבוץ.

**אוכל, קדימה, אוכל**

יאיר גוטקין, בן כיתה מאור הנר, הזמין אותי לטכס חנוכת שני לולים גדולים ומשוכללים שהתווספו לענף הוותיק שהוא מנהל בקבוץ. ישוב נוסף נמצא בדרך להרחבה דומה. הרפורמה בענף החלב הביאה להשקעות מרחיבות לב ומגדילות הכנסה ברפתות. המטעים והפרדסים, שדות השלחין והפלחה מתבססים ולא משאירים לנו ספק: גם בפתח המאה השנייה של התנועה הקיבוצית, מבססים הקיבוצניקים ועימם שכניהם מהמושבים ומהמושבות את היכולת של תושבי מדינת ישראל לשבוע - בשפע, בגיוון, ומתוצרת בית.

**תורת העבודה**

השבוע קבלתי קליפ שהוקלט לכבודו של יעקב בראודה, שלקראת גבורותיו, סיים את עבודתו בענף גידולי השדה המשותף לכפר עזה ולמפלסים, בו הוא חבר.

יעקב, יליד טוקומן (ארגנטינה) הוא סמל אולטימטיבי לנאמני תורת העבודה, היא התורה, הם הערכים, שחוללו את הפלא הגדול הזה: חזרת העם אל מולדתו, שיבת היהודים אל עבודת האדמה.

הציצו בסרטון, תתאהבו ביעקב ותתחזקו באמונה שגם עם חילופי המשמרות בשדות הלחם ותפוחי האדמה, לא ניתקת השלשלת, יש עוד על מי לסמוך.

<http://www.youtube.com/watch?v=Q4hw6DZHHEM>

**ירושלים זה כאן**

כנס "ישראל- שדרות לחברה" שהתקיים השבוע, זו השנה השמינית, במכללת "ספיר", אשר בקרית החינוך "שער הנגב", שונה לתפארת מאחיו למגזר ההתוודעויות הארציות: כנס הרצליה, קיסריה וכיו"ב. במה הוא שונה? לא בהכרח בתכניו (אם כי, גם) אלא בפרופיל המשתתפים בו. מאות המתכנסים אצלנו היו צעירים, מהמכינות הקדם צבאיות, סטודנטים, וחבורות של צעירים שוחרי אתגרים.

זיהה זאת היטב איל גבאי, מנכ"ל משרד ראש הממשלה, שאמר בסיום המושב שנגע בפיתוח הפריפריה הישראלית: "אני והצוות שלי במשרד לא קבלנו את התפקידים שלנו בירושה מההורים שלנו. ירושלים – זה אתם בעוד עשר שנים."

**הפיקוד המאוחד**

תא"ל אייל אייזנברג, מפקד אוגדת עזה, סיים השבוע את תפקידו, לאחר שנתיים קדחתניות שהחלו בהרעשת רקטות ופצצות על יישובינו, המשיכו ברעש אימים של "עופרת יצוקה" והסתיימו בשקט יחסי, מאד יחסי, אבל שקט.

החליף אותו תא"ל יוסי בכר, בן קבוץ בארי שגר עם זוגתו וששת (!) ילדיו בקבוץ בו גדל. יוסי ישמור על הבית, פשוטו כמשמעו, הבית שלו, הבית שלנו.

אגב, עם כניסתו של האלוף טל רוסו (בן קבוץ חולתא) לתפקיד מפקד פיקוד הדרום ושל בכר לפיקוד על האוגדה, הושלמה השתלטות בני "הקבוץ המאוחד" על צמתי הפיקוד החיוניים בדרום. ובשער הנגב, יש רוב מוחץ של קיבוצי "האיחוד", לשעבר...

**אי אפשר להגיד את זה אחרת**

באימון הירי שביצעה היום כיתת הכוננות שלנו במטווח ע"ש נביה מרעי, אמר מפקד המטווח:

"בעין אחת - תכוונו למטרה; בעין השנייה – תסרקו את שאר השטח".

בחיי שהוא אמר.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)